**NÁRODNÁ RADA SLOVENSKEJ REPUBLIKY**

 **V. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-3186/2010

**195a**

### S p o l o č n á s p r á v a

**výborov Národnej rady Slovenskej republiky o prerokovaní návrhu Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 195) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ústavnoprávny výbor Národnej rady ako gestorský výbor k návrhu Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa **zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov(ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

I.

 Národná rada Slovenskej republiky uznesením z 3. februára 2011 č. 295 pridelila návrh Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa **zákon Národnej rady Slovenskej republiky č. 350/1996 Z. z. o rokovacom poriadku** Národnej rady Slovenskej republiky v znení neskorších predpisov (tlač 195) na  prerokovanie týmto výborom:

* **Ústavnoprávnemu výboru** Národnej rady Slovenskej republiky,
* **Zahraničnému výboru** Národnej rady Slovenskej republiky a
* **Výboru** Národnej rady Slovenskej republiky **pre európske záležitosti.**

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 rokovacieho poriadku Národnej rady Slovenskej republiky).

III.

 Návrh Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa **zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 195)odporúčali **schváliť:**

 **Ústavnoprávny výbor** Národnej rady Slovenskej republiky uznesením z 9. marca 2011 č. 143,

 **Zahraničný výbor** Národnej rady Slovenskej republiky uznesením zo 17. marca 2011 č. 46 a

 **Výbor** Národnej rady Slovenskej republiky **pre európske záležitosti** uznesením zo 17. marca 2011 č. 89.

IV.

 **Z uznesení výborov** Národnej rady Slovenskej republiky pod bodom III tejto správy vyplývajú tieto **pozmeňujúce a doplňujúce návrhy:**

1. V čl. I  2. bode v § 58a ods. 3 písmeno a) znie:

„a) prerokúva návrhy právnych aktov Európskej únie,47aa) návrhy na postup podľa Zmluvy o Európskej únii,47ab) návrhy legislatívnych iniciatív Európskej únie,47ac) a návrhy na postup podľa Zmluvy o fungovaní Európskej únie,47ad) o ktorých budú rokovať príslušné orgány Európskej únie,“.

Poznámky pod čiarou k odkazom 47aa, 47ab, 47ac a 47ad znejú:

„47aa) Článok 289 a 290 Zmluvy o fungovaní Európskej únie.

 47ab) Článok 48 ods. 2 a 7 Zmluvy o Európskej únii.

 47ac) Článok 69 Zmluvy o fungovaní Európskej únie.

 47ad) Článok 352 a 353 Zmluvy o fungovaní Európskej únii.“.

Doterajší text poznámky pod čiarou k odkazu 47aa sa vypúšťa.

Ide o legislatívno-technickú pripomienku, ktorou sa spresňuje text a súčasne sa zohľadňujú všetky druhy „*aktov“* navrhovaných orgánmiEurópskej únie, ktoré sú zasielané národným parlamentom podľa Zmluvy o Európskej únii (čl. 48 ods. 2, čl. 48 ods. 7) a Zmluvy o fungovaní Európskej únii (čl. 69, čl. 81 ods. 3, čl. 352) v spojitosti s Protokolom č. 1 a Protokolom č. 2.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

2. V čl. I 2. bode v § 58a ods. 3 písm. b) sa slová „právnych aktov Európskej únie a návrhom na použitie postupu podľa osobitného predpisu47aa)“ nahrádzajú slovami „podľa písmena a)“.

Navrhuje sa legislatívno-technická úprava, podľa ktorej sa odkáže formou vnútorného odkazu na predchádzajúce ustanovenie a jeho text sa nebude prepisovať.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

3. V čl. I 2. bode v § 58a ods. 3 písm. d) sa slovo „žaloby“ nahrádza slovami „návrhy žalôb“.

 Ide o zosúladenie terminológie s navrhovaným § 58b.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

4. V čl. I sa za 2. bod vkladá nový 3. bod, ktorý znie:

 „3. V § 58a ods. 3 písm. e) sa za slovo „vlády“ vkladajú slová „a akty predkladané národnej rade orgánmi Európskej únie“.

 Nasledujúce body sa prečíslujú.

Navrhuje sa rozšírenie pôsobnosti VEZ aj vo vzťahu k tým aktom, ktoré na základe tzv. Lisabonskej zmluvy predkladajú orgány EÚ národným parlamentom priamo.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

5. V čl. I 3. bode sa slová „písmená d) až f)“ nahrádzajú slovami „písmená e) až g)“.

Legislatívno-technická úprava – oprava prečíslovania pododsekov po doplnení nových pododsekov.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

6. V čl. I sa za 3. bod vkladá nový 4. bod, ktorý znie:

 „4. V § 58a ods. 3 písm. g) sa slová „a) až d)“ nahrádzajú slovami „a) až f)“.“.

 Nasledujúce body sa prečíslujú.

Legislatívno-technická úprava – oprava prečíslovania pododsekov po doplnení nových pododsekov.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

7. V čl. I 4. bode v § 58a ods. 6 sa slová „právnych aktov Európskej únie a návrhoch na použitie postupu podľa osobitného predpisu47aa)“ nahrádzajú slovami „podľa odseku 3 písm. a),“.

Navrhuje sa legislatívno-technická úprava, podľa ktorej sa odkáže formou vnútorného odkazu na predchádzajúce ustanovenie a jeho text sa nebude prepisovať.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

8. V čl. I 5. bode v § 58a ods. 8 a v 8. bode v § 58b ods. 7 sa slová „bez zbytočného odkladu“ nahrádzajú slovami „bezodkladne“.

 Legislatívno-technická úprava.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

9. V čl. I 5. bode v § 58a ods. 8 sa slová „právnych aktov Európskej únie a návrhoch na použitie postupu podľa osobitného predpisu47aa)“ nahrádzajú slovami „podľa odseku 3 písm. a),“ a v druhej vete sa slová „podľa predchádzajúcej vety“ nahrádzajú slovami „a návrhu legislatívneho aktu“.

Navrhuje sa legislatívno-technická úprava, podľa ktorej sa odkáže formou vnútorného odkazu na predchádzajúce ustanovenie a jeho text sa nebude prepisovať. Súčasne sa navrhuje rozšírenie pôsobnosti VEZ aj na návrhy legislatívnych aktov podľa Zmluvy o Európskej únii a Zmluvy o fungovaní Európskej únie.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

10. V čl. I 5. bode v § 58b ods. 9 sa slová „právnych aktov Európskej únie a k návrhom na použitie postupu podľa osobitného predpisu47aa)“ nahrádzajú slovami „podľa odseku 3 písm. a)“.

Navrhuje sa legislatívno-technická úprava, podľa ktorej sa odkáže formou vnútorného odkazu na predchádzajúce ustanovenie a jeho text sa nebude prepisovať.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

11. V čl. I 6. bode sa slová „Európskych spoločenstvách“ nahrádzajú slovami „Európskych spoločenstvách a“.

Legislatívno-technická úprava – v ustanovení § 58a ods. 12 je potrebné v druhej vete vypustiť nielen slová „Európskych spoločenstvách“, ale aj spojku „a“ za nimi.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

12. V čl. I 8. bode v § 58b ods. 2 sa vypúšťajú čiarka a slová „ktorú ustanoví právo Európskej únie“ a nad slovo „žaloby“ sa umiestňuje odkaz 47e).

Poznámka pod čiarou k odkazu 47e znie:

„47e) Čl. 263 Zmluvy o fungovaní Európskej únie.“.

 Legislatívno-technická úprava.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

13. V čl. I 8.  bode v § 58b ods. 4 sa za slovo „prípadne“ vkladajú slová „na základe predchádzajúceho súhlasu“.

Navrhuje sa doplnenie v tom zmysle, aby mohla Národná rada Slovenskej republiky splnomocniť inú osobu svojím zastupovaním, iba ak s tým táto osoba vysloví predchádzajúci súhlas.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

14. V čl. I 8. bode v § 58b ods. 6 sa na konci pripájajú tieto slová „ak to právo Európskej únie pripúšťa“.

Možnosť nakladania so žalobou zo strany Národnej rady Slovenskej republiky je limitovaná právom EÚ. Procesné pravidlá, ktorými sa riadi Súdny dvor EÚ, sú veľmi striktné pokiaľ ide o koncentračnú zásadu v konaní, a po podaní žaloby v zásade nepripúšťajú zmeny alebo doplnenia žalobných návrhov a žalobných dôvodov.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

15. V čl. I 8. bode v § 58b ods. 7 sa odkaz 47e a poznámka pod čiarou k nemu označujú ako odkaz a poznámka pod čiarou 47f).

 Legislatívno-technická úprava.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

16. V čl. I 8. bode v § 58b ods. 8 sa slová „všetku nevyhnutnú súčinnosť pre potreby konania“ nahrádzajú slovami „nevyhnutnú súčinnosť pri konaní“.

 Legislatívno-technická úprava.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

17. V čl. I. 8. bode v § 58b ods. 9 sa slovo „stanoví“ nahrádza slovom „určí“.

 Legislatívno-technická úprava.

**Ústavnoprávny výbor NR SR**

**Výbor NR SR pre európske záležitosti**

**Zahraničný výbor NR SR**

**Gestorský výbor odporúča schváliť.**

 Gestorský výbor **odporúča hlasovať** o pozmeňujúcich a doplňujúcich návrhoch pod bodom 1, 2, 3, 4, 5, 6, 7, 8, 9, 10, 11, 12, 13, 14, 15, 16 a 17 **spoločne** s návrhom **schváliť.**

V.

 **Gestorský výbor** na základe stanovísk výborov k návrhu Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa **zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 195) uvedených pod bodom **III** tejto správy a stanovísk poslancov gestorského výboru vyjadrených v rozprave, podľa § 79 ods. 4 písm.  f) rokovacieho poriadku Národnej rady Slovenskej republiky **odporúča Národnej rade Slovenskej republiky** návrh Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa **zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 195) **schváliť** v znení schválených pozmeňujúcich a doplňujúcich návrhov uvedených v tejto spoločnej správe.

 **Spoločná správa** výborov Národnej rady Slovenskej republiky o prerokovaní návrhu Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa **zákon Národnej rady Slovenskej republiky č. 350/1996 Z. z. o rokovacom poriadku Národnej rady** Slovenskej republiky v znení neskorších predpisov (tlač 195)v druhom čítaní (tlač 195a)  **bola schválená uznesením Ústavnoprávneho výboru Národnej rady Slovenskej republiky z 21. marca 2011 č. 159.** Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

 Radoslav Procházka

 predseda Ústavnoprávneho výboru

 Národnej rady Slovenskej republiky

Bratislava 21. marca 2011